Válaszok a Magyar Repülő Szövetség tervezett elnökségi ülésének 1, és 2. napirendi pontjaihoz

1. 2016. évi rendezvények helyzete, sárkányrepülés

2016-ban 2 hazai szervezésű sárkányrepülő versenyt rendeztünk. Mindkét verseny rendezője az Amatőr Se volt, az egyiket Zalaegerszegen a Gedeon Ferenc Sárkányrepülő Egyesülettel karöltve, a másikat a Balatonfőkajári Repülő Klubbal – ez volt a hagyományos közös Sirály Kupa. Mindkét versenyre pályázatunk alapján támogatást kaptunk az MRSz Siklórepülő Szakbizottságától.

A zalaegerszegi verseny 12 versenyző – gyakorlatilag a hazai élvonal – részvételével zajlott, a balatonfőkajári Sirály Kupán az elmúlt 5 év legnagyobb sárkányos mezőnye jött össze 22 versenyzővel. Mindkét verseny légivontatással zajlott, 4 vontatópilóta áldozatos munkája által. A versenyeken baleset, vagy sérülés a közel 100 felszállás során nem történt.

Ezek a versenyek jelentős szereppel járultak hozzá a macedóniai Európa Bajnokságon való sikeres részvételhez, ahol Bertók Attila 5., Ujhelyi Balázs 9. és Kovács Endre 12. Czigler Elek 58. és Kis Attila 67. egyéni helyével a csapat a magyar sárkányrepülés minden eddigi legnagyobb sikerét aratva csapatban ezüstérmes helyezést szerzett!

A két éves szisztematikus felkészülés - amelynek alapja az MRSz elnöksége által jóváhagyott felkészülési terv volt - és a versenyzőink egyéni áldozatvállalása anyagi és időráfordítás tekintetében is, meghozta eredményét.

1. Sporttámogatások,

A hazai versenyek rendezéséhez az MRSz 200 ezer Ft-tal járult hozzá, a SZEBETON 160 ezer Ft-tal, az Amatőr SE 90 ezer Ft-tal. Válogatott keretünk részvételét az Európa Bajnokságon az MRSz további 450 ezer Ft-tal, az Amatőr SE mintegy 350 ezer Ft-tal, a Sárkányrepülésért Alapítvány 200 ezer Ft-tal támogatta. Így versenyzőink saját anyagi erőforrásaikat a felkészülésükre és felszerelésükre fordíthatták. Kaphattunk volna több támogatást egy eszközbeszerzési pályázat kapcsán, de érdekeinket a szakbizottság nem képviselte kellőképpen, miután Kovács Endre az év elején szakbizottsági tagságáról lemondott és a szakbizottságban jelenleg sincs sárkányrepülő érdekképviselet.

A 2016-os MOB eszközbeszerzési pályázatáról sajnos lemaradtunk, bár a mai sárkányrepülő sport költségviszonyai mellett ebből értelmesen felhasználható összeget úgysem kaphatnánk.

Sajnos a jövő évre számunkra is rosszabbak a kilátások. Ha eredményeink alapján az eredményességi juttatás a múlt évivel megegyezne, a világversenyen való csapat részvételünk támogatásának lehetősége kétséges, mert a 2017-es világbajnokság Brazíliában lesz, aminek utazási költségei megfinanszírozhatatlanok.

Tisztelettel:

Kerekes László

MRSZ Sárkányrepülő válogatott keret vezetője